Sudan / Mielenosoituksiin osallistuneisiin kohdistuneet oikeudenloukkaukset

Sudan / Human rights violations against protesters

**Kysymykset**

1. Onko vuosina 2018–2019 mielenosoituksiin osallistuneisiin ja niitä järjestäneisiin henkilöihin kohdistunut oikeudenloukkauksia mielenosoitusten jälkeen Sudanin viranomaisten taholta? Onko vastarintakomiteoiden jäseniin kohdistunut oikeudenloukkauksia viranomaisten taholta?  
  
2. Onko 3.6.2019 mielenosoituksen yhteydessä tapettu mielenosoittajia RSF:n (Rapid Support Forces) toimesta? Onko tätä todistaneisiin henkilöihin kohdistunut oikeudenloukkauksia?

***Questions***

1. Have the Sudanese authorities targeted protesters and protest organizers partaking in demonstrations in 2018–2019 with human rights violations after the demonstrations have been concluded/outside of the demonstrations? Have the authorities targeted resistance committee members?   
  
2. Has the RSF (Rapid Support Forces) killed demonstrators in the 3.6.2019 protests? Have people who have witnessed this been targeted with human rights violations?

## Onko vuosina 2018–2019 mielenosoituksiin osallistuneisiin ja niitä järjestäneisiin henkilöihin kohdistunut oikeudenloukkauksia mielenosoitusten jälkeen viranomaisten taholta? Onko vastarintakomiteoiden jäseniin kohdistunut oikeudenloukkauksia viranomaisten taholta?

Mielenosoituksia ja mielenosoittajiin kohdistettuja oikeudenloukkauksia on käsitelty myös 2.11.2022 julkaistussa Sudanin tilannekatsauksessa.[[1]](#footnote-1) Tässä kyselyvastauksessa kohdassa 1 keskitytään sellaisiin mielenosoittajiin ja mielenosoituksia järjestäneisiin henkilöihin kohdistuneisiin oikeudenloukkauksiin, joiden on raportoitu tapahtuneen mielenosoitusten jälkeen tai niiden ulkopuolella eikä niinkään niiden aikana. Kohdassa 1 käsitellään myös vastarintakomiteoiden jäseniin kohdistuneita oikeudenloukkauksia.

***Aikavälillä joulukuu 2018–2019 mielenosoituksiin osallistuneisiin ja niitä järjestäneisiin henkilöihin kohdistuneet oikeudenloukkaukset mielenosoitusten jälkeen***

Sudanin pitkäaikaisen autoritaarisen johtajan Omar al-Bashirin syrjäyttämiseen huhtikuussa 2019 johtaneiden mielenosoitusten katsotaan alkaneen joulukuussa 2018.[[2]](#footnote-2) Omar al-Bashirin jälkeen valtaan nousi väliaikainen sotilasneuvosto (Transitional Military Council, TMC), jota johti kenraali Abdel Fattah al-Burhan. Mielenosoitukset jatkuivat. Mielenosoituksien väkivaltainen tukahduttaminen kulminoitui 3.6.2019 mielenosoittajien joukkosurmaan Khartumissa (ks. tarkemmin alla). 17.8.2019 siviilitoimijat ja sotilasneuvosto pääsivät sopimukseen vallan jakamisesta ja vaaleihin johtavasta väliaikaishallinnosta.[[3]](#footnote-3) Mielenosoitukset jatkuivat väliaikaishallinnon perustamisen jälkeen.[[4]](#footnote-4) Alla käsitellään ajallisesti erityisesti mielenosoituksia joulukuussa 2018 ja vuonna 2019, eikä käsitellä esimerkiksi lokakuun 2021 sotilasvallankaappausta[[5]](#footnote-5) vastustavia mielenosoituksia. On huomattava, että yleensä ottaen elokuun 2019 vallanjakosopimuksen jälkeen ja ennen lokakuun 2021 sotilasvallankaappausta väkivalta mielenosoittajia kohtaan näyttää esimerkiksi konflikitietokanta ACLEDin (Armed Conflict Location & Event Data Project) tilastoinnin perusteella vähentyneen,[[6]](#footnote-6) mikä näkyy siinä, että alla listatut esimerkkitapaukset painottuvat aikaan ennen väliaikaishallinnon perustamista elokuussa 2019.

Mielenosoittajiin ja mielenosoitusten järjestäjiin on kohdistettu oikeudenloukkauksia mielenosoitusten jälkeen ja niiden ulkopuolella esimerkiksi tilanteissa, joissa turvallisuusjoukkojen jäsenet ovat jahdanneet mielenosoituksiin osallistuneita henkilöitä[[7]](#footnote-7). On raportoitu, että mielenosoittajia on haavoittunut tai kuollut mielenosoitusten jälkeen,[[8]](#footnote-8) ja että heitä on pidätetty,[[9]](#footnote-9) ja että pidätettyihin on vangitsemisen aikana kohdistettu erilaisia oikeudenloukkauksia[[10]](#footnote-10).

Alla on esimerkkejä tapauksista, joissa viranomaiset ovat kohdistaneet oikeudenloukkauksia mielenosoittajiin tai mielenosoituksia järjestäneisiin henkilöihin mielenosoitusten jälkeen joulukuussa 2018 ja vuonna 2019. Lista ei ole kattava.

* YK:n asiantuntijan (*Independent Expert*) raportissa Sudanin ihmisoikeustilanteesta YK:n ihmisoikeusneuvostolle (HRC) heinäkuulta 2019 esitetään, että saatujen tietojen perusteella raportin tarkasteluajanjaksolla 28.9.2018–30.6.2019 mahdollisesti tuhansia henkilöitä pidätettiin ja pidettiin vangittuina mielenosoituksiin liittyen[[11]](#footnote-11). Tässä HRC:n raportissa esitetään, että vangitsemisten aikana pidätettyihin oli väitetysti joissain tapauksissa kohdistettu ihmisoikeusloukkauksia kuten kiduttamista ja muuta kaltoinkohtelua. Suurinta osaa pidätettyjä kohtaan ei nostettu virallisia syytteitä. Raporttia varten saatujen tietojen mukaan pidätettyjä oli estetty olemasta yhteydessä heidän perheeseensä tai asianajajaansa. Ainakin kuuden henkilön oli raportoitu kuolleen NISSin (National Intelligence and Security Service)[[12]](#footnote-12) pidätyskeskuksissa.[[13]](#footnote-13)
* HRC:n heinäkuun 2019 raportissa viitataan 30.6.2019 mielenosoituksiin ja liialliseen voimankäyttöön mielenosoittajia kohtaan, ja kerrotaan, että 1.7.2019 aamulla kolmen aktivistin ruumiit oli löydetty Khor Abu Angan alueelta Omdurmanissa. Ruumiissa oli selkeitä merkkejä kidutuksesta.[[14]](#footnote-14)
* Samassa HRC:n heinäkuun 2019 raportissa esitetään, että protesteja järjestäneitä oppositiojohtajia oli usein pidätetty sekä pidetty vangittuina: Esimerkiksi 14 oppositiojohtajaa pidätettiin oppositiopuolueiden koalition National Consensus Forcesin tapaamisessa Sudanin Baath-puolueen toimistolla Omdurmanissa, kahden ammattiliitto Sudanese Professional Associationin johtajan raportoitiin tulleen turvallisuuspalvelu NISSin pidättämäksi tammikuussa 2019, Sudanese Congress -puolueen johtaja ja kahdeksan kansanedustajaa tuomittiin kuuden kuukauden vankeuteen joulukuussa 2018 hätätilasäädöksen perusteella ja National Umma -puolueen varapuheenjohtaja pidätettiin joidenkin tuntien ajaksi tammikuussa 2019 NISSin toimesta.[[15]](#footnote-15)
* Sudanin ihmisoikeustilanteesta raportoiva järjestö African Centre for Justice and Peace Studies (ACJPS) raportoi helmikuussa 2019, että järjestö oli saanut tietoa 116 poliittisen aktivistin pidätyksestä ja vangitsemisesta joulukuun 2018 ja helmikuun 2019 välisenä aikana sen takia, että he olivat osallistuneet tai koska heidän oletettiin liittyneen hallinnonvastaisiin mielenosoituksiin. Ainakin kolme pidätetyistä (ml. yksi nainen) oli hätätilalain perusteella määrätty kuuden kuukauden vankeuteen. ACJPS:n mukaan monet oli pidätetty joko mielenosoitusten aikana tai yksityisasuntoihin tai puolueiden tiloihin tehtyjen ratsioiden aikana. Pidätetyt kuuluivat Sudanin kommunistiseen puolueeseen (31), Sudanin Baath-puolueeseen (49) sekä Sudanin kongressipuolueeseen (Sudanese Congress Party) (36). Pidätettyjä pidettiin vangittuina NISS:n hallinnoimissa tiloissa. Pidätettyjä vastaan ei ollut nostettu syytteitä, ja heidän perheensä tai asianajajansa eivät saaneet heihin yhteyttä.[[16]](#footnote-16)
* YK:n ihmisoikeusvaltuutetun toimisto OHCHR (Office of the United Nations High Commissioner for Human Rights) raportoi tammikuussa 2019, että mielenosoitusten aikana tapahtuneiden surmien ja haavoittumisien lisäksi heidän saamiensa tietojen mukaan turvallisuusjoukot olivat myös seuranneet joitakin mielenosoittajia Omdurmanin[[17]](#footnote-17) sairaalaan ja ampuneet kyynelkaasua sekä kovia ammuksia sairaalan tiloissa. Myös poliisin oli kerrottu ampuneen kyynelkaasua Bahrin opetussairaalassa sekä Haj al-Safin sairaassa Bahrissa (Khartum North) (ks. myös kohta 2.).[[18]](#footnote-18)
* HRC:n heinäkuun 2019 raportissa kuvataan, kuinka 2.2.2019 Kassalan osavaltion Khashm al-Qirban kaupungissa opettaja oli kuollut kiduttamisesta saamiinsa vammoihin ollessaan pidätettyä NISSin pidätyskeskuksessa. Hänet oli pidätetty muutamaa päivää aikaisemmin epäiltynä osallistumisesta mielenosoituksiin.[[19]](#footnote-19)
* Amnesty Internationalin maaliskuussa 2020 julkaistussa raportissa Sudanin mielenosoitusten tukahduttamisesta mainitaan 20-vuotiaasta opiskelijamiehestä, joka katosi joulukuun 25. päivä 2018 mielenosoitusten jälkeen. Kadonnut mies löytyi kuolleena khartumilaiselta ruumishuoneelta kolme päivää myöhemmin 28.12.2018.[[20]](#footnote-20)
* Human Rights Watchin (HRW) 3.6.2019 mielenosoitusten väkivaltaista tukahduttamista käsittelevässä raportissa marraskuulta 2019 esitetään, että istumaprotestin hajottamisen jälkeen 3.6.2019 sekä sitä seuraavina päivinä RSF ja muita joukkoja partioivat Khartumin, Bahrin ja Omdurmanin eri naapurustoissa ja jahtasivat mielenosoittajia sekä sivullisia ja hyökkäsi heidän kimppuunsa. Joidenkin silminnäkijöiden mukaan turvallisuusjoukot ampuivat tarkoituksenmukaisesti kohti sellaisia henkilöitä, joiden oli tunnistettu olevan mielenosoituksissa johtoasemissa tai tallentaneen tapahtumia, joko vahingoittaen tai surmaten heidät (ks. tarkemmin kohta 2).[[21]](#footnote-21)

***Vastarintakomiteat****[[22]](#footnote-22)*

Norjalaisen kehitystutkimusinstituutin CMI:n (Chr. Michelsen Institute) Sudan-blogissa julkaistun sudanilaisen politiikan tutkijan Atta El-Battahanin kirjoituksessa kuvataan, kuinka paikalliset vastarintakomiteat muodostivat uuden poliittisen toimijan Sudanin entistä johtajaa Omar al-Bashiria vastustavien ja lopulta hänen syrjäyttämiseensä johtaneiden mielenosoitusten aikana. El-Battahanin mukaan vastarintakomiteoiden juuret ovat opiskelijoiden ja nuorison protestiliikkeessä. Vastarintakomiteoiden jäsenistön perustana on nuoret työttömät kaikista sosioekonomisista taustoista, mutta niiden toiminta on vedonnut erityisesti poliittisesti aktiivisiin henkilöihin keskiluokasta ja köyhälistöstä. Jäseniä on monesta eri etnisestä taustasta sekä Sudanin eri maantieteellisiltä alueilta.[[23]](#footnote-23) Al-Jazeeran artikkelissa toukokuulta 2019 vastarintakomiteoita kutsutaan ”epämuodollisiksi” ja ”ruohonjuuritasolla” naapurustoissa toimiviksi paikallisten verkostoiksi. Artikkelin mukaan vastarintakomiteoiden juuret oli vuoden 2013 mielenosoituksissa hallintoa vastaan, mutta useita uusia oli perustettu (joulukuussa 2018) alkaneen kansannousun aikana.[[24]](#footnote-24)

Paikalliset vastarintakomiteat olivat mukana vuoden 2019 kansannousussa,[[25]](#footnote-25) ja ne ovat sen jälkeen järjestäneet toistuvia protesteja ja mielenosoituksia ympäri Sudania.[[26]](#footnote-26) Crisis Groupin julkaisemassa Alan Boswellin artikkelissa elokuulta 2022 esitetään, että näyttää siltä, että vastarintakomiteoilla on pääasiallinen kyky mobilisoida kansalaisia osoittamaan mieltään kaduille. Artikkelissa kuvataan, kuinka vastarintakomiteat vastustavat kaikkia neuvotteluja Sudanin sotilasjohdon kanssa sekä sitä, että armeijalla olisi tulevaisuudessa mitään poliittista roolia. Boswellin mukaan vastarintakomiteoilla on poliittista valtaa vaikuttaa esimerkiksi oppositiopolitikkoihin, jotka muutoin olisivat valmiita tekemään armeijan kanssa kompromisseja. Samalla kuitenkin vastarintakomiteat ovat rakenteiltaan kehittymättömiä ja niillä on paljon toisistaan poikkeavia näkemyksiä niin, että niiden osallistuminen politiikkaan voi olla haasteellista.[[27]](#footnote-27) El-Battahanin mukaan paikalliset vastarintakomiteat pyrkivät olemaan poliittisesti autonomisia. Ne ovat ainoa poliittinen toimija, joihin surmattujen mielenosoittajien perheet tai laajempi yhteisö luottavat. El-Battahanin mukaan eri poliittiset puolueet sekä sotilaalliset toimijat pyrkivät rajoittamaan vastarintakomiteoiden valtaa.[[28]](#footnote-28)

Vastarintakomiteat ovat yksittäin ja yhdessä julkaisseet useita vetoomuksia ja tiedotteita,[[29]](#footnote-29) joissa vaaditaan esimerkiksi sotilasjuntan syrjäyttämistä, siviilihallintoa ja armeijan, RSF:n (Rapid Support Forces, ks. tarkemmin alla) ja muiden sotilasvallankaappaukseen ja siviileihin kohdistuneisiin oikeudenloukkauksiin osallistuneiden turvallisuuspalveluiden johtajien asettamista syytteeseen.[[30]](#footnote-30) Lisäksi YK:n Sudanissa toimiva missio UNITAMS (UN Integrated Transition Assistance Mission in Sudan) esimerkiksi raportoi, että syyskuussa 2022 Khartumin vastarintakomiteat julkaisivat asiakirjan “The Revolutionary Charter to Establish People’s Power”, jonka tarkoituksena on yhdistää maan eri alueen komiteat yhteisen poliittisen näkemyksen taakse. Useat eri komiteat eri osavaltioista allekirjoittivat julistuksen.[[31]](#footnote-31)

***Vastarintakomiteoiden jäseniin kohdistuneet oikeudenloukkaukset***

Käytettävissä olevissa lähteissä mainitaan esimerkiksi tapauksista, joissa vastarintakomiteoiden jäseniä on surmattu mm. RSF:n toimesta,[[32]](#footnote-32) joissa Sudanin viranomaiset ovat pidättäneet vastarintakomioiden jäseniä, ja joissa vastarintakomitean jäseniin on kohdistettu oikeudenloukkauksia, kuten kidutusta, pidätysten yhteydessä[[33]](#footnote-33). Käytettävissä olevissa lähteissä puhutaan usein ”vastarintakomiteoiden jäsenistä”, eikä aina välttämättä selvennetä tarkemmin henkilön asemaa komiteassa. Mikäli henkilön asema tai suhde vastarintakomiteaan selviää lähteestä, on se mainittu. Alla on käsitelty esimerkkitapauksia, joissa vastarintakomitean jäseniin on kohdistettu oikeudenloukkauksista.

HRW:n marraskuun 2019 raportissa mainitaan tapauksesta, jossa 21-vuotias opiskelija Khatir Hussein Khatir surmattiin 3.6.2019 Omdurmanissa. Hän oli yrittänyt liittyä mielenosoituksiin Khartumissa, mutta tiet olivat suljettu, joten hän liittyi paikallisiin mielenosoituksiin. Kaduilla partioivat RSF:n jäsenet ampuivat hänet. Sudanilaisen asianajajaliiton Darfur Bar Associationin raportin mukaan Khartir oli valikoitu kohteeksi, koska hän oli paikallisen vastarintakomitean johtaja. HRW ei pystynyt vahvistamaan tätä tietoa. HRW:n raportissa mainitaan myös tapauksesta, jossa Walid Abdulrahman Salem Saeed surmattiin 9.6.2019 ilmeisesti mellakkapoliisin ampuessa hänet. Paikalla sanottiin olevan myös RSF:n jäseniä. Silminnäkijän mukaan Saeed surmattiin, koska hän oli ”tunnettu yhteisön johtaja”.[[34]](#footnote-34) Ei ole selvää, kuuluiko Saeed vastarintakomiteaan.

Saksalaisen säätiön Bertelsmann Stiftungin ajanjaksoa 1.2.2019–31.1.2021 käsittelevässä Sudan-raportissa sanotaan, että vastarintakomiteoiden jäseniä pidätetään usein ja että RSF on surmannut monia kiinniotettuja (jäseniä), kuten Bahaa al-Din Nourin.[[35]](#footnote-35) Dabanga uutisoi 24.12.2020 khartumilaisen aktivistin Bahaa al-Din Nourin surmasta. Uutisen mukaan Nourin perhe oli löytänyt Nourin ruumiin Omdurmanin opetussairaalasta päivä sen jälkeen, kun aseistetut miehet olivat siepanneet hänet Khartumissa. Hänen ruumiissaan sanotaan olleen selviä kiduttamisen merkkejä.[[36]](#footnote-36) Bertelsmann Stiftungin mukaan Nouri oli Khartumin Kalaklan alueen vastarintakomitean jäsen. Bertelsmann Stiftungin mukaan RSF oli siepannut Nourin ja hän kuoli kidutuksesta saamiinsa vammoihin ollessaan RSF:n vankina.[[37]](#footnote-37)

The New Humanitarianin artikkelissa joulukuulta 2021 on haastateltu vastarintakomitean kokoukseen osallistuneita henkilöitä. Toimittajan vierailemassa kokouksessa paikalla olleet osallistujat olivat varuillaan, ja suurin osa oli jättänyt puhelimensa kotiin valvonnanvastaisena varatoimenpiteenä. Yhden mielenosoituksia pitkään järjestäneen miehen mukaan pidätyksiä tapahtui paljon. Hänen mukaansa (pidätyksiä) kohdistettiin henkilöihin, jotka koordinoivat poliittista toimintaa.[[38]](#footnote-38)

Yhdysvaltain ulkoministeriön vuotta 2021 käsittelevässä ihmisoikeusraportissa esitetään, että toukokuussa 2021 vastarintakomitean jäsen, Mohamed Ismail ”Wad Aker” löydettiin kuolleena al-Tamayuzin sairaalan ruumishuoneelta Khartumissa. Mediaraportoinnin mukaan Ismail oli nähty viimeksi elossa 3.4.2021. Ruumiinavauksen mukaan hän kuoli kidutuksen seurauksena. Hän oli ottanut osaa vuonna 2019 kuolleiden mielenosoittajien muistotilaisuuteen (*vigil*).[[39]](#footnote-39)

Sudanilaisen verkkomedian al-Taghyeerin reportaasissa syyskuulta 2022 käsitellään kuolinsyyselvityksen ja ruumishuoneiden huonoa tilannetta Khartumissa. Reportaasissa esitetään, että ruumishuoneet ovat täynnä, ruumiita ei saada säilytettyä asianmukaisesti, ja että kuolinsyyselvityksiä on pidetty puutteellisina. Reportaasissa käsitellään muun muassa kuolinsyytutkimusta Wad Akerin tapauksessa. Artikkelin mukaan Ismailille tehdyn ensimmäisen ruumiinavauksen mukaan kuolinsyytä ei pystytty sanomaan. Vasta perheen vaadittua uutta ruumiinavausta todettiin, että Ismailia oli kidutettu ja että hän kuoli päähän kohdistetusta iskusta. Al-Taghyeerin mukaan myös Bahaa al-Din Nourin tapauksessa ensimmäisessä kuolinsyytutkimuksessa esitettiin, että Nouri olisi kuollut sairaskohtaukseen. Vasta toinen Nourin perheen vaatimuksesta tehty kuolinsyytutkimus vahvisti, että Nouri oli kuollut kidutuksesta saamiinsa vammoihin. Artikkelissa esitetään mahdollisuus, että virheelliset lausunnot olisivat tahallisia todistusaineiston hävittämiseksi ja viitataan anonyyminä pysyttelevän oikeuslääketieteen alalla toimivaan lähteeseen, joka syytti syyttäjänviraston korkeampia virkamiehiä siitä, että he suojelivat vääriä lausuntoja antavia patologeja. Kadonneiden henkilöiden perheet ja asianajajat ovat vaatineet, että ruumishuoneille kertyneiden lukuisten ruumiiden käsittelyn ja kuolinsyiden selvittämisen aikana tulisi olla läsnä kansainvälisiä toimijoita.[[40]](#footnote-40)

UNITAMSin ajanjaksoa 22.11.2021–21.2.2022 käsittelevässä raportissa esitetään, että vastarintakomiteoiden jäseniin ja kansalaisaktivisteihin, mukaan lukien naisten oikeuksien puolustajiin, kohdistettiin pidätyksiä. Suurimmassa osassa tapauksia pidätys oli lyhytaikainen, mutta joitain pidettiin vangittuna eristyksissä (*incommunicado*) ilman, että heitä vastaan oli nostettu syytteitä.[[41]](#footnote-41) UNITAMSin ajanjaksoa 22.2.2022–5.5.2022 käsittelevässä raportissa esitetään, että ajanjaksolla tiedettiin 138 vastarintakomitean johtajan, mielenosoittajan ja kansalaisaktivistin vangittuna pitämisen (*detention*) jatkuneen. Ajanjaksolla vapautettiin 48 henkilöä.[[42]](#footnote-42)

Sudan Tribune -lehden syyskuussa 2022 julkaistun uutisartikkelin mukaan neljää mielenosoittajaa oli syytetty poliisiupseerin (*police brigadier-general*) puukotuksesta ja heidän oikeudenkäyntinsä oli kesken. Mielenosoittajat olivat kieltäneet syytökset. Lisäksi uutisessa kerrotaan, että poliisi oli pidättänyt yhdeksän al-Daim-vastarintakomitean jäsentä tiedustelu-upseerin murhasta. Jäsenistä viisi oli päästetty vapaaksi takuita vastaan ja neljää pidettiin vangittuina. Kahdeksan oikeudenkäynti oli alkamassa lokakuussa 2022. Lisäksi yhtä Angry Without Borders[[43]](#footnote-43) -ryhmän jäsentä oli syytetty tiedustelu-upseerin murhasta. Jäsenen perheen mukaan hän oli ryhtynyt nälkälakkoon. Pidätettyjen perheiden sekä ihmisoikeusaktivistien mukaan vangittuja oli kidutettu pidätyskeskuksissa.[[44]](#footnote-44)

# 2. Onko 3.6.2019 mielenosoituksen yhteydessä tapettu mielenosoittajia RSF:n toimesta? Onko tätä todistaneisiin henkilöihin kohdistunut oikeudenloukkauksia?

Bertelsmann Stiftungin raportissa kuvataan, kuinka RSF eli Rapid Support Forces (arab. *Quwwaat al-Daʿm al-Sariiʿ*) perustettiin 2000-luvulla taistelemaan kapinallisia vastaan Darfurissa.[[45]](#footnote-45) RSF muodostettiin niin kutsutuista Janjawid-militian jäsenistä. Janjawid-militia on yhdistetty hirmutekoihin Darfurissa.[[46]](#footnote-46) Bertelsmann Stiftungin mukaan nämä Mohamed Hamdan ‘Hemeti’ Dagalon johtamat puolisotilaalliset joukot nykyään käytännössä kontrolloivat Sudanin turvallisuus- ja poliittista tilannetta siitä huolimatta, että niitä pidetään epäammattimaisina, tehottomasti koulutettuina ja kurittomina. Bertelsmann Stiftungin mukaan Sudanin asevoimien osana RSF on syyllistynyt oikeudenloukkauksiin siviileitä kohtaan.[[47]](#footnote-47)

Human Rights Watch (HRW) kuvaa marraskuussa 2019 julkaistussa raportissaan, kuinka joulukuusta 2018 alkaen (al-Bashirin) hallinnon joukot, erityisesti NISS (National Intelligence and Security Service)[[48]](#footnote-48), vastasivat mielenosoituksiin liiallista voimaa käyttäen esimerkiksi hajottaen mielenosoituksia kovilla ammuksilla. HRW:n mukaan hallinnon joukot pitivät satoja mielenosoittajia, aktivisteja ja oppositiojohtajia vangittuina ilman syytteiden nostamista kuukausikaupalla pahoinpidellen monia heistä. Yhden arvion mukaan turvallisuusjoukot surmasivat joulukuusta 2018 al-Bashirin syrjäyttämiseen 11.4.2019 yhteensä 140 mielenosoittajaa. Al-Bashirin syrjäyttämisen jälkeen kenraali Abdel Fattah al-Burhanin johtama väliaikainen sotilasneuvosto[[49]](#footnote-49) otti vallan. HRW:n mukaan huhtikuun 2019 jälkeen RSF:n joukot olivat näkyvämmin läsnä Khartumissa ja johtivat suurinta osaa mielenosoittajiin kohdistettua väkivaltaa.[[50]](#footnote-50) Konfliktitietokanta ACLEDin RSF-joukkoja käsittelevässä raportissa heinäkuulta 2019 esitetään, että vaikka RSF on osa Sudanin turvallisuussektoria, se oli käyttänyt enemmän väkivaltaa siviilejä kohtaan kuin poliisi tai armeija. Heinäkuun raportissa sanotaan, että mielenosoitusten alkamisesta 19.12.2018 lähtien RSF oli vastuussa suuremmasta kuolonuhrien ja väkivaltatapauksien määrästä kuin poliisi ja armeija yhteensä.[[51]](#footnote-51)

***3.6.2019 mielenosoituksen hajottaminen ja mielenosoittajien surmat***

Useiden lähteiden perusteella RSF syyllistyi mielenosoittajien surmiin 3.6.2019, jolloin Khartumin kaupungissa järjestetty mielenosoitus hajotettiin.[[52]](#footnote-52)

Arvioiden mukaan yli 100 mielenosoittajaa sai surmansa turvallisuusviranomaisten hajotettua mielenosoituksen Khartumissa 3.6.2019.[[53]](#footnote-53) HRW:n mukaan kuolonuhrien lisäksi satoja loukkaantui turvallisuusviranomaisten tekemien hyökkäysten takia, ja turvallisuusviranomaiset syyllistyivät raiskauksiin sekä muihin vakaviin oikeudenloukkauksiin. HRW:n raportissa kuvataan, kuinka mielenosoittajat olivat jatkaneet huhtikuussa ennen al-Bashirin syrjäyttämistä aloitettua istumaprotestia armeijan päämajan lähellä. He olivat jatkaneet protestia al-Bashirin syrjäyttämisen jälkeenkin osoittaakseen mieltään vallan kaapannutta sotilasjohtoa vastaan ja vaativat maahan siviilihallintoa.[[54]](#footnote-54)

Amnesty International haastatteli 3.6.2019 hyökkäyksestä selvinneitä. Heidän mukaansa hyökkäysten takana oli RSF, tiedustelu- ja turvallisuuspalvelu NISS sekä poliisi.[[55]](#footnote-55) HRW:n raportin mukaan 3.6.2019 aikaisin aamulla suuri joukko hallinnon joukkoja RSF mukaan lukien piiritti istumaprotestin lähellä armeijan päämajaa Khartumissa. Silminnäkijöiden mukaan poliisin virkapukuihin pukeutuneiden miesten yritettyä siirtää barrikadeja RSF-joukot avasivat tulen aseistautumattomia mielenosoittajia vastaan surmaten välittömästi useita henkilöitä.[[56]](#footnote-56) Niin ikään esimerkiksi The New Humanitarian uutisoi 6.6.2019, että silminnäkijöiden mukaan RSF oli hyökännyt mielenosoittajien kimppuun 3.6.2019 protestin aikana. Yhden haastatellun silminnäkijän mukaan RSF oli estänyt mielenosoittajia pakenemasta ja ”ampunut sattumanvaraisesti välittämättä kenestäkään”.[[57]](#footnote-57)

Amnesty International kuvaa 10.3.2020 julkaistussa raportissaan, kuinka 3.6.2019 mielenosoituksessa kuolleiden lukumäärästä on ristiriitaista tietoa, mutta Amnestyn oman arvion mukaan ainakin 100 ihmistä kuoli ja raportin julkaisun aikaan tämän lisäksi 20 henkeä oli kadoksissa. Amnestyn mukaan toisistaan eriävä raportointi kuvastaa kaaosmaista tilannetta mielenosoituksen hajottamisen jälkeen sekä sitä, että pääsy internetiin oli katkaistu ja että mielenosoittajat olivat rakentaneet barrikadeja Khartumin kaduille. Turvallisuusjoukot puolestaan tekivät Amnestyn kuvauksen mukaan kaupungista muutaman päivän ajaksi sotatantereen.[[58]](#footnote-58) Pian joukkosurman jälkeen 6.6.2019 The New Humanitarian raportoi, että sudanilainen lääkäriliitto oli kertonut ainakin 108 henkilön kuolleen siinä missä viranomaiset olivat ilmoittaneet kuolonuhrien määräksi 61.[[59]](#footnote-59) Al-Jazeera kirjoitti 3.6.2022 julkaistussa artikkelissa, että 3.6.2019 kuolleiden määrä oli ainakin 120.[[60]](#footnote-60)

***Oikeudenloukkaukset RSF:n tekemiä surmia todistaneita henkilöitä kohtaan***

Käytettävissä olevissa lähteissä RSF:n tekemistä mielenosoittajiin kohdistetuista oikeudenloukkauksista ei välttämättä eritellä syitä siihen, millä perusteella henkilöitä on valikoitunut RSF:n tekemien oikeudenloukkausten kohteeksi. Kuitenkin esimerkiksi Ihmisoikeusjärjestö PHR:n (Physicians for Human Rights) raportissa 3.6.2019 tapahtumista esitetään, että RSF on jahdannut 3.6.2019 mielenosoituksissa paikalla olleita[[61]](#footnote-61) ja esimerkiksi HRW raportoi, että joidenkin silminnäkijöiden mukaan turvallisuusjoukot olivat 3.6.2019 ja sitä seuraavina päivinä ampuneet sellaisia henkilöitä päin, jotka olivat olleet mielenosoituksissa johtoasemissa tai tallentaneet tapahtumia[[62]](#footnote-62).

Ihmisoikeusjärjestö PHR (Physicians for Human Rights) käsittelee kesäkuun 2019 joukkosurmaa silminnäkijöiden haastatteluihin, loukkaantuneiden kliinisiin lääketieteellisiin tutkimuksiin sekä avoimiin lähteisiin perustuvassa raportissaan.[[63]](#footnote-63) Raportissa kuvataan esimerkiksi, kuinka silminnäkijöiden mukaan RSF oli hyökännyt 3.6.2019 Khartumissa sairaaloihin, joihin mielenosoittajia oli paennut ja joihin haavoittuneita mielenosoittajia vietiin. RSF:n kerrottiin piirittäneen al-Moallemin, al-Sahan ja Royal Care International Hospitalin sairaalat ja estäneen mielenosoituksissa loukkaantuneiden pääsemistä hoitoon. Piirityksen aikana RSF:n ja mellakkapoliisin sanottiin kohdistaneen väkivaltaa kaikkiin, jotka pyrkivät Moallemin sairaalaan tai sieltä pois. Raportin mukaan iltapäivään 3.6.2019 mennessä RSF oli piirittänyt Royal Care International Hospitalin jahdatessaan mielenosoittajia, jotka etsivät sairaalasta turvaa. Sairaalan henkilökunnan jäsenen mukaan RSF oli hyökännyt sairaalaan pyrkivien kimppuun ja estänyt henkilöitä pääsemästä sairaalaan. Sairaalassa työskennelleen lääkärin mukaan sairaalan henkilökunta oli evakuoinut mielenosoittajat pois sairaalasta, kun RSF:n joukot olivat uhanneet alkaa käyttää kovempia voimakeinoja, ellei mielenosoittajia siirrettäisi sairaalasta pois. Siitä huolimatta, että sairaala myöntyi vaatimukseen, lääkärin mukaan RSF jatkoi piiritystä ja ampui alueelle kyynelkaasua vielä kahden päivän ajan.[[64]](#footnote-64)

Kuten jo kohdassa 1 on esitetty, HRW:n raportissa marraskuulta 2019 sanotaan, että istumaprotestin hajottamisen jälkeen 3.6.2019 sekä sitä seuraavina päivinä RSF ja muita joukkoja partioivat Khartumin, Bahrin ja Omdurmanin eri naapurustoissa ja jahtasivat mielenosoittajia sekä sivullisia ja hyökkäsi heidän kimppuunsa. Joidenkin silminnäkijöiden mukaan turvallisuusjoukot ampuivat tarkoituksenmukaisesti kohti sellaisia henkilöitä, joiden oli tunnistettu olevan mielenosoituksissa johtoasemissa tai tallentaneen tapahtumia, joko vahingoittaen tai surmaten heidät. Raportissa kuvataan tapausta, jossa 22-vuotias mielenosoittaja Mahmoud Mohmed Abdalla al-Amir kuoli Omdurmanissa RSF:n ammuttua hänet. Al-Amirin kanssa olleet mielenosoittaja sanoi, että hän uskoi al-Amirin valikoituneen uhriksi sen takia, että hän oli kuvaamassa puhelimellaan videota.[[65]](#footnote-65)

Sudanilaisen verkkomedian al-Taghyeerin reportaasissa oli haastateltu äitiä, jonka aikuinen poika oli kadonnut. Poika oli kadonnut pian kesäkuun 2019 mielenosoittajien joukkosurman jälkeen. Artikkelissa sanotaan, että mies oli nähty viimeksi 7.6.2019, kun RSF oli jahdannut häntä.[[66]](#footnote-66) Artikkelista ei käy ilmi, oliko poika ollut paikalla 3.6.2016.

Myös RSF:n kritisoimisen on raportoitu johtaneen ongelmiin. Kidutuksen vastaisen ihmisoikeusjärjestön OMCT:n (L'Organisation mondiale contre la torture) mukaan viranomaiset ovat kohdistaneet oikeudenloukkauksia (*targeted*) sellaisiin henkilöihin, jotka ovat kritisoineet RSF:ia. OMCT:n mukaan syyskuussa 2021 toimittaja ja naisten oikeuksien puolustaja Aisha al-Majidi oli kutsuttu kuulusteltavaksi ja pidätetty sen perusteella, että RSF sekä ERC[[67]](#footnote-67) olivat molemmat osaltaan syyttänyt häntä ”kunnianloukkauksesta” *(”defamation”*) Sudanin rikoslain artiklan 159 perusteella. Al-Majidi oli sosiaalisen median kirjoituksissaan vaatinut RSF:n hajottamista ja käsitellyt ERC:n roolia Sudanin demokratisoitumisprosessissa. Al-Majidi oli vapautettu pidättämistä seuraavana päivänä. Hänen tapauksensa jäi odottamaan syyttäjän päätöstä.[[68]](#footnote-68)

Al-Majidin tapauksen lisäksi OMCT:n mukaan kaksi kansalaisaktivistia Musab Zakaria ja Suleiman Jamal pidätettiin 11.9.2021 mielivaltaisesti RSF:n toimesta, kun he olivat rauhanomaisesti osoittamassa mieltään RSF:n johtajaa Dagaloa vastaan Omdurmanin kaupungissa. OMCT:n mukaan Zakaria ja Jamal siirrettiin tuntemattomaan sijaintiin ja myöhemmin al-Rashideenin poliisiasemalle Omdurmaniin ja tämän jälkeen Khartum Northin (Bahri) poliisiasemalle. Heitä vastaan nostettiin syyte (*a criminal case was filed against them*) ”julkisen rauhan rikkomisesta” sekä ”julkisesta häirinnästä” (*”public nuisance”*) ilman todistajia tai kantajaa. Heidät vapautettiin takuita vastaan 12.9.2021 sen jälkeen, kun paikalle oli saapunut poliisi, joka toimi tapauksessa kantajana.[[69]](#footnote-69)

On myös huomattava, että 3.6.2019 tapahtumia tutkimaan asetetun komission toimintaa on mm. al-Jazeeran raportoinnin perusteella pyritty estämään. Al-Jazeeran 9.3.2022 julkaistun artikkelin mukaan sudanilaiset turvallisuusviranomaiset olivat tehneet ratsian kesäkuun 2019 mielenosoittajien joukkomurhan selvityskomission tiloihin Khartumissa. Komission puheenjohtajan Nail Adeebin mukaan univormuihin pukeutuneet miehet ratsasivat komission käyttämän rakennuksen, ajoivat komission työntekijät ulos ja ottivat tilat haltuunsa. Adeebin mukaan tapahtunut rampauttaa tutkinnan tai jopa pysäyttää sen kokonaan. Turvallisuutensa takia anonyyminä pysyttelevän silminnäkijän mukaan ratsian taustalla olivat RSF ja sotilastiedustelu. Al-Jazeera raportoi, että Adeebin paikalliselle medialle antaman lausunnon mukaan yrityksiä ottaa komission tilat haltuun oli ollut useampia. Al-Jazeeran mukaan myös komissiota oli kritisoitu mielenosoittajien ja aktivistien toimesta. Komissiota ei pidetty puolueettomana kahden sen seitsenhenkisestä jäsenistöstä ollessa korkea-arvoisia turvallisuusviranomaisia, ja sen katsottiin olevan tehoton. Komissiota oli myös syytetty siitä, että se olisi vuotanut silminnäkijöiden henkilöllisyyksiä. Adeeb kielsi nämä syytökset.[[70]](#footnote-70)

## Lähteet

ACJPS (African Center for Justice and Peace Studies) 19.2.2019. *Sudan: 116 Political Activists detained incommunicado without charge amidst violent crackdown on the anti -government peaceful protests since December 2018.* <https://www.acjps.org/sudan-116-political-activists-detained-incommunicado-without-charge-amidst-violent-crackdown-on-the-anti-government-peaceful-protests-since-december-2018/> (käyty 13.1.2023).

ACLED (Armed Conflict Location & Event Data Project)

10.11.2022. Sudan Realtime Data 1.1.2015–3.11.2022. <https://acleddata.com/data-export-tool/> (käyty 10.11.2022).

2.7.2019. *The Rapid Support Forces and the Escalation of Violence in Sudan*. Saatavilla: <https://reliefweb.int/report/sudan/rapid-support-forces-and-escalation-violence-sudan> (käyty 20.1.2023).

Amnesty International 10.3.2020. *Sudan: ”They descended on us like rain”: Justice for victims of protest crackdown in Sudan*. AFR 54/1893/2020. <https://www.amnesty.org/en/documents/afr54/1893/2020/en/> (käyty 16.12.2022).

Bertelsmann Stiftung 2022. *BTI 2022 Country Report — Sudan.* <https://bti-project.org/fileadmin/api/content/en/downloads/reports/country_report_2022_SDN.pdf> (käyty 22.12.2022).

CMI (Chr. Michelsen Institute)/El-Battahani, Atta 2021. *The role of local resistance committees in Sudan's transitional period.* <https://www.cmi.no/publications/7920-the-role-of-local-resistance-committees-in-sudans-transitional-period> (käyty 4.1.2023).

Dabanga

29.11.2022. *Tear gas launchers filled with stones by Sudan police kill protesters*. <https://www.dabangasudan.org/en/all-news/article/tear-gas-launchers-filled-with-stones-by-sudan-police-kills-protesters> (käyty 22.12.2022).

6.10.2021. *Sudan Empowerment Removal Committee protests court decision on judicians*. <https://www.dabangasudan.org/en/all-news/article/sudan-empowerment-removal-committee-protests-court-decision-on-judicians> (käyty 16.1.2023).

24.12.2020. *Young Khartoum activist tortured and killed*. <https://www.dabangasudan.org/en/all-news/article/young-activist-tortured-and-killed-in-khartoum> (käyty 22.12.2022).

HRC (UN Human Rights Council) 26.7.2019. *Situation of human rights in the Sudan. Report of the Independent Expert on the situation of human rights in the Sudan*. A/HRC/42/63. <https://undocs.org/Home/Mobile?FinalSymbol=a%2Fhrc%2F42%2F63&Language=E&DeviceType=Desktop&LangRequested=False> (käyty 11.1.2023).

HRW (Human Rights Watch) 17.11.2019. *“They Were Shouting ‘Kill Them’”. Sudan’s Violent Crackdown on Protesters in Khartoum*. <https://www.hrw.org/report/2019/11/18/they-were-shouting-kill-them/sudans-violent-crackdown-protesters-khartoum> (käyty 20.12.2022).

International Crisis Group 21.10.2019. *Safeguarding Sudan’s Revolution*. <https://www.crisisgroup.org/africa/horn-africa/sudan/281-safeguarding-sudans-revolution> (käyty 20.1.2023).

International Crisis Group/Boswell, Alan 12.8.2022. *A Breakthrough in Sudan’s Impasse?* <https://www.crisisgroup.org/africa/horn-africa/sudan/breakthrough-sudans-impasse> (käyty 23.12.2022).

Al-Jazeera

3.6.2022. *Three years on, still no justice for Sudan ‘massacre’ victims*. <https://www.aljazeera.com/news/2022/6/3/khartoum-massacre-victims-look-for-justice-abroads> (käyty 21.12.2022).

9.3.2022. *Sudanese authorities raid offices of 2019 massacre tribunal*. <https://www.aljazeera.com/news/2022/3/9/sudanese-authorities-raid-offices-of-2019-massacre-tribunal> (käyty 28.12.2022).

3.6.2020. *In Pictures: Khartoum protesters mark 1 year after bloody raid.* <https://www.aljazeera.com/gallery/2020/6/3/in-pictures-khartoum-protesters-mark-1-year-after-bloody-raid> (käyty 20.1.2023).

6.6.2019. *Who are Sudan’s RSF and their commander Hemeti?* <https://www.aljazeera.com/news/2019/6/6/who-are-sudans-rsf-and-their-commander-hemeti> (käyty 16.1.2023).

Al-Jazeera/Abbas, Reem 7.6.2019. *In Sudan, neighbourhoods mobilised against al-Bashir.* <https://www.aljazeera.com/news/2019/5/7/in-sudan-neighbourhoods-mobilised-against-al-bashir> (käyty 23.1.2023).

Al-Jazeera/Elmileik, Aja. 26.12.2018. *What prompted the protests in Sudan?* <https://www.aljazeera.com/news/2018/12/26/what-prompted-the-protests-in-sudan> (käyty 20.1.2023).

FLD (Front Line Defenders) 19.11.2021. *Sudanese and International organisations call for an end on attacks against Sudanese women human rights defenders and protesters*. <https://www.frontlinedefenders.org/en/statement-report/sudanese-and-international-organisations-call-end-attacks-against-sudanese-women> (käyty 20.12.2022).

Maahanmuuttovirasto 2.11.2022. *Sudanin tilannekatsaus lokakuussa 2022.* <https://migri.fi/documents/5202425/5914056/mig-2229159.pdf/136410cc-a87c-1c37-75ef-72719ca43c4c/mig-2229159.pdf?t=1670490720826> (käyty 20.1.2023).

The New Humanitarian/Creta, Sara 6.6.2019. *Briefing|Deadly protest crackdown casts shadow on Sudan’s future*. <https://www.thenewhumanitarian.org/news/2019/06/06/briefing-deadly-protest-crackdown-casts-shadow-sudan-s-future> (käyty 20.12.2022).

The New Humanitarian/Huon, Patricia 14.12.2021. *Guardians of the revolution: The street activists defying Sudan’s coup*. <https://www.thenewhumanitarian.org/news-feature/2021/12/14/guardians-of-the-revolution-street-activists-defying-Sudan-coup> (käyty 10.1.2023).

OHCHR (UN Office of the High Commissioner for Human Rights).

18.1.2022. *Press briefing notes on Sudan*. <https://www.ohchr.org/en/press-briefing-notes/2022/01/press-briefing-notes-sudan?LangID=E&NewsID=28032> (käyty 11.1.2023).

17.1.2019. *Reports of excessive force against Sudan protests deeply worrying – Bachelet*. Saatavilla: <https://www.ecoi.net/en/document/1456808.html> (käyty 11.1.2023).

PHR (Physicians for Human Rights) 3/2020. *“Chaos and Fire”. An Analysis of Sudan’s June 3, 2019 Khartoum Massacre*. <https://phr.org/wp-content/uploads/2020/03/PHR-Report-Sudan-Chaos-and-Fire-March-2020-ENG.pdf> (käyty 5.1.2023).

Resistance Committee

16.1.2022. *Joint Press Release from the Resistance Committees.* <https://resistancecommittee.com/en/joint-press-release-from-the-resistance-committees/> (käyty 28.12.2022).

12.1.2022. *Press Release| Our revolutionary and political aims, announced since the 25th of October – Karari Resistance Committees Coordination.* <https://resistancecommittee.com/en/press-release-our-revolutionary-and-political-aims-announced-since-the-25th-of-october-karari-resistance-committees-coordination/> (käyty 28.12.2022).

13.11.2021. *Joint Press Release – Khartoum State Resistance Committees focal points*. <https://resistancecommittee.com/en/joint-press-release-khartoum-state-resistance-committees-focal-points/> (käyty 28.12.2022).

Reuters 19.12.2019. *TIMELINE-A year of political upheaval in Sudan*. <https://www.reuters.com/article/sudan-politics-anniversary-idUSL4N28Q2S6> (käyty 20.1.2023).

Reuters/Abdelaziz, Khalid 20.2.2020. *Sudan security forces crack down on protest over dismissed officers*. <https://www.reuters.com/article/us-sudan-protests-idUSKBN20E2M6> (käyty 20.1.2023).

Sudan Tribune

21.9.2022. *Sudan to try anti-coup protesters accused of killing military sergeant.* <https://sudantribune.com/article264443/> (käyty 28.12.2022).

14.3.2022. *Protest group calls to exclude political forces from Sudan transitional government*. <https://sudantribune.com/article256383/> (käyty 13.1.2023).

Al-Taghyeer/al-Hassan, Amal Muhammad 30.9.2022. *Forensic scandals, morgue tragedies: Evidence being buried?* <https://www.altaghyeer.info/en/2022/09/30/forensic-scandals-morgue-tragedies-evidence-being-buried/> (käyty 4.1.2023).

UNSC (United Nations Security Council)

1.12.2022. *Situation in the Sudan and the activities of the United Nations Integrated Transition Assistance Mission in the Sudan*. S/2022/898. Saatavilla: <https://www.ecoi.net/en/file/local/2083478/N2271780.pdf> (käyty 23.12.2022).

17.5.2022. *Situation in the Sudan and the activities of the United Nations Integrated Transition Assistance Mission in the Sudan*. S/2022/400. Saatavilla: <https://www.ecoi.net/en/file/local/2073539/N2234107.pdf> (käyty 23.12.2022).

2.3.2022. *Situation in the Sudan and the activities of the United Nations Integrated Transition Assistance Mission in the Sudan*. S/2022/172. Saatavilla: <https://www.ecoi.net/en/file/local/2070007/N2226369.pdf> (käyty 4.1.2023).

USDOS (United States Department of State) 2022. *2021 Country Reports on Human Rights Practices: Sudan*. <https://www.state.gov/wp-content/uploads/2022/03/313615_SUDAN-2021-HUMAN-RIGHTS-REPORT.pdf> (käyty 22.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto 2.11.2022. [↑](#footnote-ref-1)
2. Ks. esim. Al-Jazeera/Elmileik 26.12.2018. [↑](#footnote-ref-2)
3. Ks. esim. International Crisis Group 21.10.2019; Reuters 19.12.2019. [↑](#footnote-ref-3)
4. Reuters/Abdelaziz 20.2.2020; Al-Jazeera 3.6.2020. [↑](#footnote-ref-4)
5. Ks. tarkemmin esim. Maahanmuuttovirasto 2.11.2022. [↑](#footnote-ref-5)
6. ACLED tilastoi ajalta 1.1.2018–31.12.2018 yhteensä 9 tapausta (yhteensä 9 kuolonuhria), jossa mielenosoittajiin on kohdistettu liiallista voimaa (*excessive force against protesters*). Näistä tapauksista viisi (5) on ajalta 16.12.2018–31.12.2018. ACLED tilastoi ajalta 1.1.2019 – 31.12.2019 yhteensä 75 tapausta (yhteensä 180 kuolonuhria), jossa mielenosoittajiin on kohdistettu liiallista voimaa. Näistä tapauksista neljä (4) oli 17.8.2019 jälkeen (yhteensä 4 kuolonuhria). Vuonna 2020 ACLED tilastoi 12 tapausta, jossa mielenosoittajiin kohdistettiin liiallista voimaa (yhteensä 18 kuolonuhria). Vuonna 2021 ACLED tilastoi 42 tapausta (yhteensä 55 kuolonuhria), jossa mielenosoittajiin kohdistettiin liiallista voimaa, ja näistä kuusi (6) ennen lokakuun 25. päivän sotilasvallankaappausta (viisi kuolonuhria). ACLED 10.11.2022, Year: 2018, 2019, 2020, 2021; Sub event type: Excessive force against protesters. [↑](#footnote-ref-6)
7. OHCHR 17.1.2019; HRC 26.7.2019, par 42; HRW 17.11.2019. [↑](#footnote-ref-7)
8. HRW 17.11.2019; Amnesty International 10.3.2020, 40. [↑](#footnote-ref-8)
9. HRC 26.7.2019, par 45; ACJPS 19.2.2019. [↑](#footnote-ref-9)
10. HRC 26.7.2019, par 44. [↑](#footnote-ref-10)
11. Raportissa ei tarkenneta, missä tilanteissa mielenosoittajia pidätettiin. Arvio koskee oletettavasti ainakin mielenosoitusten aikana, mutta mahdollisesti niiden jälkeenkin pidätettyjä henkilöitä. [↑](#footnote-ref-11)
12. NISS on sittemmin lakkautettu ja sen tilalla toimii GIS (General Intelligence Service). [↑](#footnote-ref-12)
13. HRC 26.7.2019, par 44, 47. [↑](#footnote-ref-13)
14. HRC 26.7.2019, par 42. [↑](#footnote-ref-14)
15. HRC 26.7.2019, par 45. [↑](#footnote-ref-15)
16. ACJPS 19.2.2019. Lähteessä on lista pidätetyistä. [↑](#footnote-ref-16)
17. Omdurman ja Bahri kuuluvat Khartumin suurkaupunkialueeseen. [↑](#footnote-ref-17)
18. OHCHR 17.1.2019. [↑](#footnote-ref-18)
19. HRC 26.7.2019, par 47. [↑](#footnote-ref-19)
20. Amnesty International 10.3.2020, 40. [↑](#footnote-ref-20)
21. HRW 17.11.2019. [↑](#footnote-ref-21)
22. Arab. *Lijān al-Muqāwama* (لجان المقاومة). Ks. myös Sudanin vastarintakomiteoiden [verkkosivut](https://resistancecommittee.com/en/). [↑](#footnote-ref-22)
23. CMI/El-Battahani 2021. [↑](#footnote-ref-23)
24. Al-Jazeera/Abbas 7.5.2019. [↑](#footnote-ref-24)
25. International Crisis Group/Boswell 12.8.2022; CMI/El-Battahani 2021. [↑](#footnote-ref-25)
26. Esim. UNSC 1.12.2022, par 7; 17.5.2022, par 3; The New Humanitarian/Huon 14.12.2021. [↑](#footnote-ref-26)
27. International Crisis Group/Boswell 12.8.2022. [↑](#footnote-ref-27)
28. CMI/El-Battahani 2021. [↑](#footnote-ref-28)
29. Ks. esim. Resistance Committee 16.1.2022; 12.1.2022; 13.11.2021; UNSC 1.12.2022, par 6. [↑](#footnote-ref-29)
30. Resistance Committee 13.11.2021. [↑](#footnote-ref-30)
31. UNSC 1.12.2022, par 6. [↑](#footnote-ref-31)
32. Ks. esim: HRW 17.11.2019; Bertelsmann Stiftung 2022, 11. [↑](#footnote-ref-32)
33. Ks. esim. Bertelsmann Stiftung 2022, 11, 14; Al-Taghyeer/al-Hassan 30.9.2022; Sudan Tribune 21.9.2022. [↑](#footnote-ref-33)
34. HRW 17.11.2019. [↑](#footnote-ref-34)
35. Bertelsmann Stiftung 2022, 11. [↑](#footnote-ref-35)
36. Dabanga 24.12.2020. [↑](#footnote-ref-36)
37. Bertelsmann Stiftung 2022, 14. [↑](#footnote-ref-37)
38. The New Humanitarian/Huon 14.12.2021. [↑](#footnote-ref-38)
39. USDOS 2022, 4. [↑](#footnote-ref-39)
40. Al-Taghyeer/al-Hassan 30.9.2022. [↑](#footnote-ref-40)
41. UNSC 2.3.2022, par 27. [↑](#footnote-ref-41)
42. UNSC 17.5.2022, par 22. [↑](#footnote-ref-42)
43. Sudan Tribune kuvaa Angry Without Borders -ryhmää vallankaappausta vastustavaksi nuorisojärjestöksi, joka on ollut näkyvästi esillä lokakuun 2021 sotilasvallankaappauksen jälkeen. Sudan Tribunen mukaan järjestön jäsenet ovat yleensä mielenosoitusten etulinjassa eivätkä kaihda mielenosoituksia hajottamaan tulleiden turvallisuusviranomaisten haastamista. Sudan Tribune 14.3.2022. [↑](#footnote-ref-43)
44. Sudan Tribune 21.9.2022. [↑](#footnote-ref-44)
45. Bertelsmann Stiftung 2022, 7. [↑](#footnote-ref-45)
46. PHR 3/2020, 3; Al-Jazeera 6.6.2019. [↑](#footnote-ref-46)
47. Bertelsmann Stiftung 2022, 7. [↑](#footnote-ref-47)
48. NISS on sittemmin lakkautettu ja sen tilalla toimii GIS (General Intelligence Service). [↑](#footnote-ref-48)
49. Sittemmin Sudanissa valta jaettiin siviilihallinnon kanssa, kunnes lokakuussa 2021 al-Burhanin johdolla tehtiin sotilasvallankaappaus. Ks. tarkemmin Maahanmuuttovirasto 2.11.2022. [↑](#footnote-ref-49)
50. HRW 17.11.2019. [↑](#footnote-ref-50)
51. ACLED 2.7.2019. [↑](#footnote-ref-51)
52. Al-Jazeera 3.6.2022; Amnesty International 10.3.2020, 7; HRW 17.11.2019; The New Humanitarian/Creta 6.6.2019; PHR 3/2020, 32. Tarkempi kuvaus 3.6.2019 tapahtumista on esitetty esim. PHR 3/2020 ja HRW 17.11.2019. [↑](#footnote-ref-52)
53. The New Humanitarian/Creta 6.6.2019; HRW 17.11.2019; Al-Jazeera 3.6.2022. [↑](#footnote-ref-53)
54. HRW 17.11.2019. [↑](#footnote-ref-54)
55. Amnesty International 10.3.2020, 7. [↑](#footnote-ref-55)
56. HRW 17.11.2019. [↑](#footnote-ref-56)
57. The New Humanitarian 6.6.2019. [↑](#footnote-ref-57)
58. Amnesty International 10.3.2020, 27–28. [↑](#footnote-ref-58)
59. The New Humanitarian/Creta 6.6.2019. [↑](#footnote-ref-59)
60. Al-Jazeera 3.6.2022. [↑](#footnote-ref-60)
61. PHR 3/2020, 26–30. [↑](#footnote-ref-61)
62. HRW 17.11.2019. [↑](#footnote-ref-62)
63. PHR 3/2020, 12. [↑](#footnote-ref-63)
64. PHR 3/2020, 26–30. [↑](#footnote-ref-64)
65. HRW 17.11.2019. [↑](#footnote-ref-65)
66. Al-Taghyeer/al-Hassan 30.9.2022. [↑](#footnote-ref-66)
67. ERC (Empowerment Removal Committee) eli Committee for Dismantling the June 30 1989 Regime, Removal of Empowerment and Corruption and Recovery of Public Funds. Kyseessä on Hamdokin marraskuussa 2019 perustama neuvosto, jonka tarkoituksena on puhdistaa al-Bashirin hallinnon jäänteet. Ks. esim. Dabanga 6.10.2021. [↑](#footnote-ref-67)
68. OMCT 24.9.2021. [↑](#footnote-ref-68)
69. OMCT 24.9.2021. [↑](#footnote-ref-69)
70. Al-Jazeera/Salih 9.3.2022. [↑](#footnote-ref-70)